Løgtingslóg nr. 92 frá 21. desember 2004 um vernd av fornlutum í havinum. Kapittul 1 Fornlutur í havinum § 1. Fornlutur í havinum er lutur við fornfrøðiligum, mentanarligum ella søguligum virði, m. a. vrak av skipi, báti, flogfari, farmi ella partur av hesum, ið er burturmistur fyri meiri enn 100 árum síðan. Stk. 2. Fornlutur í havinum frá fjøru og út til 24 fjórðingar frá grundlinjunum er ogn landsins. Undantikið hesum er lutur, sum ognarrættur verður prógvaður til. Stk. 3. Føroya Fornminnissavn er fakligi myndugleikin og skipar fyri fornfrøðiligum kanningum og øðrum kanningum av fornluti í ogn landsins. Stk. 4. Føroya Fornminnissavn kann í serligum føri gera frávik frá ásetingini um 100 ára aldursmark. Í ivamálum ger Føroya Fornminnissavn av, hvat er at meta sum fornlutur. § 2. Tann, ið finnur fornlut í havinum frá fjøru og út til 24 fjórðingar frá grundlinjunum, skal beinanvegin boða Føroya Fornminnissavni frá. Stk. 2. Ikki er loyvt tilætlað at flyta, órógva ella at taka upp fornlut í havinum uttan við loyvi frá Føroya Fornminnissavni. Stk. 3. Verður fornlutur tikin upp, skal hesin beinanvegin latast Føroya Fornminnissavni. § 3. Verður fornlutur funnin í havinum uttan fyri løgdømi hjá strandalandi av føroyingi, føroyskt skrásettum skipi ella føroyskum løgfrøðiligum persóni, er fornluturin ogn landsins. Undantikið hesum er lutur, sum ognarrættur verður prógvaður til. Stk. 2. Føroya Fornminnissavn skal beinanvegin hava fráboðan um funnan fornlut. Stk. 3. Verður fornlutur tikin upp úr havinum, skal hesin beinanvegin latast Føroya Fornminnissavni. Kapittul 2 Altjóða samstarv § 4. Føroyar samstarva við onnur lond um verju av fornlutum í havinum. Stk. 2. Fornlutur, funnin í havinum og tikin upp úr havinum, má ikki flytast út av landinum uttan við loyvi frá Føroya Fornminnissavni. Í serligum førum kann Føroya Fornminnissavn gera av, at útflutningsbannið skal fevna um lut yngri enn 100 ár uttan mun til, um luturin er í privatari ella almennari ogn. Stk. 3. Føroyingar, føroyskt skrásett skip ella føroyskir løgfrøðiligir persónar hava ikki loyvi at flyta, órógva ella taka upp fornlut í havinum uttan fyri løgdømi Føroya í ogn hjá øðrum uttan við loyvi frá avvarðandi eigara. Kapittul 3 Ymiskar ásetingar § 5. Tann, ið finnur fornlut í havinum, hevur ikki rætt til finningarløn, og tann, ið tekur fornlut upp úr havinum, hevur ikki rætt til bjargingarløn ella endurgjald fyri útreiðslur í sambandi við bjargingina. § 6. Jarðfest fornminni á havbotni frá fjøru og út til 24 fjórðingar frá grundlinjunum eru friðað og skulu varðveitast sambært løgtingslóg nr. 19 frá 16. september 1948 um friðan av fornminnum og bygningum. § 7. Brot á ásetingarnar í hesi lóg kunnu verða revsaðar við bót. Stk. 2. Revsingin kann herðast til hefti ella fongsul í upp til 1 ár, um brotið er framt við vilja ella av grovum ósketni, og um brotið er atvold til skaða á fornlut ella elvir til vanda fyri hesum, ella vinningur er fingin ella hevur verið ætlaður.